《送诸进士赴试礼部》
宋代·沈遘

吾州号多士，今兹见诸生。自非中正旧，焉识乡里评。

但喜后来秀，纷若春华荣。高会存故事，工歌追鹿鸣。

劝酬皆嘉宾，杂奏瑟与笙。何以为子赠，赠子毋骄盈。

一献未足信，要之观厥成。行矣其自厉，倾耳闻吉声。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。